Apple frigiver opdatering – retter batteriproblem på især ældre iPhones

Tidligere i dag skrev vi om en ret sløj batterilevetid på iPhones opdateret til iOS 11.4. Her til aften dansk tid har Apple så udsendt en opdatering – iOS 11.4.1 – og ifølge de første brugere der har opdateret fikser den batteriproblemerne. Det er selvfølgelig ikke sikkert, at det er tilfældet for alle, men det er en god indikation på, at Apple i hvert fald forsøger at rette op på problemet. Du kan hente opdateringen nu – enten igennem indstillinger på telefonen, eller – hvis du er lidt old school – igennem iTunes på en Mac eller PC. Hvis den ikke er tilgængelig endnu, så vent et par timer – det er ikke alle brugere der får adgang til opdateringer på præcis samme tid.

Kommer til alle iOS enheder

Opdateringen er ikke bare til iPhone, men også til iPad, Apple TV og Apple Watch. Batteriproblemet er ikke direkte nævnt som en af de ting, der bliver rettet op på i opdateringen – det er til gengæld en opdatering der retter en fejl i Find min iPhone der gjorde det svært at finde AirPods. Derudover skriver Apple, at der er “generelle” fejlrettelser – hvilket altså fint kunne være batteriproblematikken.

Hvis du har mod på det, kan du i øvrigt prøve Apples kommende iOS 12. Læs her, hvordan du gør det.

Apple frigiver opdatering – retter batteriproblem på især ældre iPhones